Monitoring médií  
07.11.2022

Viac na [siacplus.sk](https://siacplus.sk)

OBSAH

Slovenská komora daňových poradcov

[1. Skenovaním bločkov proti daňovým únikom](#topic-1-post-1)

[05.11.2022; RTVS Jednotka; Správy RTVS; 19:00; R / Klaudia Suchomel Guzová]

TEXTY

Slovenská komora daňových poradcov

### 1. Skenovaním bločkov proti daňovým únikom

[05.11.2022; RTVS Jednotka; Správy RTVS; 19:00; R / Klaudia Suchomel Guzová]

Klaudia Suchomel Guzová, moderátorka: „Štát chce vracať ľuďom časť peňazí z nákupov. Poslanecký návrh hnutia OĽaNO je už v parlamente.“

Ľubomír Bajaník, moderátor: „Minister financií si od neho sľubuje menšie úniky na daniach. Podnikatelia ani opozícia prínos nevidia.“

Ivan Tománek, redaktor: „Z pokladne vyjde bloček, zákazník ho mobilom oskenuje a následne mu štát vráti časť peňazí. Takto by mala vyzerať nová zbraň ministra financií v boji proti daňovým únikom. Nateraz nie je jasné, koľko by takto štát mohol vybrať na daniach navyše. Otázna je aj suma, ktorú si budú môcť spotrebitelia uplatniť, no a nejasný je tiež zoznam služieb, ktorých sa to bude týkať. Minister financií nateraz hovorí o reštauráciách.“

Igor Matovič, podpredseda vlády, minister financií SR (OĽaNO): „Takáto zľava zo strany štátu v reštauráciách je podpora samotných tých reštaurácií, lebo jednoducho, keď je niekde zľava sme takí Slováci tak, no nekúp to. Tak ideme na večeru. Finančnej správe, ktorá vyberá dane pomôže ukázať, že aké sú plus-mínus reálne tržby.“

Milan Krajniak, minister práce, sociálnych vecí a rodiny SR (Sme rodina): „Môže byť motivovaný občan, aby žiadal pokladničný blok aj takýmto spôsobom, ak mu za to bude poskytnutá nejaká vratka. Nevidím na tom nič zlé.“

Ivan Tománek: „Novinka nesie so sebou aj extra náklady napríklad na úpravu softvéru. Komory daňových poradcov a živnostníkov nevylučujú, že služby preto zdražejú.“

Miriam Bellušová, generálna sekretárka Slovenského živnostenského zväzu: „Nemôžeme očakávať, že podnikateľský sektor bude všetky takéto dodatočne vyvolané náklady znášať na úkor svojich strát.“

Marek Harbuľák, prezident Zväzu cestovného ruchu SR: „Naozaj vnímame to ako zbytočnú administratívnu záťaž, ktorá určite neprispeje k tomu, aby sa nejakým spôsobom znížila tá daňová medzera.“

Ivan Tománek: „Minister financií chce skenovanie bločkov pretlačiť parlamentom cez poslanecký návrh. Zaviesť by sa malo ešte tento rok.“

Peter Pellegrini, nezaradený poslanec NR SR, predseda strany (Hlas-SD): „To je technicky nerealizovateľné v takomto krátkom čase a ide len o marketingový ťah Igora Matoviča. Je to absolútny blud. Neexperimentujme a urobme niečo zásadné a desať percent DPH pre gastro je zásadná pomoc, ktorú privítajú všetci.“

Marek Harbuľák: „No je to vec, po ktorej voláme už dlhodobo a naozaj toto je systémový nástroj.“

Igor Matovič: „Znižovanie DPH pomáha. Čím bohatší človek, tým viac. Čím chudobnejší človek a menej míňa, tak tým menej.“

Ivan Tománek: „O návrhu by mali poslanci hlasovať v najbližších týždňoch. Služby, na ktoré sa bude vratka vzťahovať, určí následne vláda.“

[[Späť na obsah](#toc-topic-1)]

Slovakia Online s.r.o., Riazanská 57, 831 03, Bratislava, Slovak Republic